钦定古今图书集成/历象汇编/乾象典/第081卷 > 《游雨花崖牛岭记》顾璘
## 钦定古今图书集成/历象汇编/乾象典/第081卷 > 《游雨花崖牛岭记》顾璘

“牛头山，与献花崖对峙，并金陵胜地。在郊南二十五
里，陈氏孔彰居，相近故主。”予辈为是游，自春凡三易
约，乃定于四月十有二日曰，虽雨必往。至日，晨风飒
然，纤雨断续，策马出郭门，径趋花崖。时避雨道傍农
舍，比至寺，雨益急。侍御王君士招行后五里，假盖野
人，乃获至，衣尽霑湿。南昌守罗君质甫，先宿方山别
墅，泞不得至。时孔彰食具亦阻于涂。予三人蹑𪨗登
芙蓉阁，高倚空际。云雾生自下方，疾风横过，开阁明
晦，倏忽万状。木叶滴沥悬涧，泉落四壁，峭然，莫听人语。相顾叹曰：“霁游者安知此，奇哉！”下饭僧寮，孔彰始
携二子负尊罍至，欢然共酌，夜分乃已。遂连床卧谈
古今，且寤且寐，不知倦惫之去体。雨竟夜有声，衾枕
皆润，薄寒袭人，殊异城市，其实身卧云雾中也。晨起，
宿霭抹半峰间，远近崖崿，如人新沐，毕露精采，兴不
可遏，遂乘马沿岭背为牛峰游。至则残雨复落，不可
登陟。小饭天阙丈室，徘徊睇望，神游万峰之间，乃诵
杜工部诗曰：“荡胸生层云，决眦入飞鸟。”殆为今设乎？
雨既止，日亦且暮，遂别寺僧出山。夫知玆游值雨为
劳，然情景奇胜，亦复相称。乃知忧乐之方，得失之迹，
固不可以意校也。